ธปท.หั่นจีดีพีปีนี้เหลือ 3%
ธปท.ปรับลดการเติบโตทางเศรษฐกิจปีนี้เหลือโตแค่ 3% จากเดิม 3.8% เหตุส่งออกอ่อนแอหนักติดลบ 1.5% คาดปีหน้าคาดเศรษฐกิจโตดีขึ้นที่ 4.1%
19 มิ.ย. 2558

ธปท.ปรับลดการเติบโตทางเศรษฐกิจปีนี้เหลือโตแค่ 3% จากเดิม 3.8% เหตุส่งออกอ่อนแอหนักติดลบ 1.5% คาดปีหน้าคาดเศรษฐกิจโตดีขึ้นที่ 4.1%
นายเมธี สุภาพงษ์ ผู้ช่วยผู้ว่าการสายนโยบายการเงิน ธนาคารแห่งประเทศ (ธปท.) ในฐานะเลขานุการคณะกรรมการนโยบายการเงิน(กนง.)เปิดเผยผลการประเมินภาวะเศรษฐกิจของกนง.ครั้งล่าสุดของปีนี้ ว่า อัตราการขยายตัวทางเศรษฐกิจ(จีดีพี)ปีนี้จะโตลดลง 0.8% จาก 3.8% ในครั้งก่อนเหลือ 3% ภายใต้สมมุติฐานอัตราเงินเฟ้อเงินเฟ้อทั่วไปติดลบ 0.5% จากเดิม 2% ส่วนเงินเฟ้อพื้นฐานที่ 1% จากเดิม 1.2% และคาดการณ์ส่งออกโตติดลบที่ 1.5% จากเดิม 0.8% ขณะที่คาดการณ์จีดีพีปี 2559 โตที่ 4.1% เพิ่มขึ้นจากเดิมที่ 3.9%        “ปัจจัยหลักๆที่ปรับลดคาดการณ์จีดีพีครั้งนี้ลงเพราะการส่งออกมีแนวโน้มลดลงค่อนมากตามภาวะเศรษฐกิจโลกที่ฟื้นตัวช้าจากสหรัฐฯ จีน และเอเชีย นอกจากนี้ ส่งออกไทยยังขาดการลงทุนในระยะยาวการเพิ่มเทคโนโลยีการผลิตก็ทำได้ยากส่วนการใช้จ่ายภาครัฐและการท่องเที่ยวแม้จะขยายตัวต่อเนื่อง แต่ก็ไม่สามารถชดเชยการส่งออกและการใช้จ่ายภาคเอกชนที่ลดลงได้”นายเมธีกล่าว
อย่างไรก็ดี แม้ว่าเงินเฟ้อทั่วไปจะต่ำกว่ากรอบเป้าหมายการดูแลเงินเฟ้อปีนี้ที่ระดับ2.5% บวกลบ 1.5% หรืออยู่ในกรอบ 1-4% ซึ่งคาดการณ์เงินเฟ้อปีนี้ที่ติดลบ0.5% ถึงจะต่ำกว่ากรอบล่างของเป้าหมายที่ 1%แต่ยังถือว่าเข้าสู่ภาวะเงินฝืดเพราะอัตราเงินเฟ้อที่ลดลงส่วนใหญ่ลดลงจากด้านต้นทุนและราคาสินค้าส่วนใหญ่ยังทรงตัวหรือเพิ่มขึ้น